ໃນໄລຍະ 1 ເດືອນຜ່ານມາ ກະຊວງສຶກສາທິການ ແລະກິລາ (ສສກ) ໄດ້ມີວຽກງານການເຄື່ອນໄຫວທີ່ພົ້ນເດັ່ນຫຼາຍດ້ານ ເປັນຕົ້ນແມ່ນວຽກງານແນວຄິດການເມືອງ ສາມາດສຳເລັດການຈັດຕັ້ງເຜີຍແຜ່ກອງປະຊຸມຄັ້ງປະຖົມມະລຶກຂອງສະພາແຫ່ງຊາດ ຊຸດທີ 8 ແລະ ສະພາປະຊາຊົນນະຄອນຫຼວງວຽງຈັນ ຊຸດທີ 1; ສຳເລັດພິທີມອບ-ຮັບທີ່ດິນ ແລະ ອາຄານ ສຳນັກງານສະຖາບັນເຂດສີສະເດ; ສ້າງຂະບວນການເພື່ອຄຳນັບຮັບຕ້ອນ ແລະ ສະເຫຼີມສະຫຼອງວັນສຳຄັນຕ່າງໆຂອງຊາດ ແລະ ວຽກງານອື່ນໆອີກ.
ເມື່ອຕອນເຊົ້າຂອງວັນທີ 26 ສິງຫາຜ່ານມາທີ່ກະຊວງສຶກສາທິການ ແລະກິລາ ໄດ້ມີກອງປະຊຸມຄະນະນຳກະຊວງ ປະຈໍາເດືອນສິງຫາ 2016 ໂດຍການເປັນປະທານຂອງທ່ານຮສ.ປອ ກອງສີ ແສງມະນີ ຮອງລັດຖະມົນຕີ ກະຊວງສຶກສາທິການ ແລະ ກິລາ, ມີທ່ານ ລີຕູ້ ບົວປາວ ຮອງລັດຖະມົນຕີກະຊວງສຶກສາທິການ ແລະ ກິລາ ພ້ອມດ້ວຍບັນຫາຫົວໜ້າ-ຮອງຫົວໜ້າຫ້ອງການ, ຫົວໜ້າ-ຮອງຫົວໜ້າກົມ, ອະທິການບໍດີຈາກມະຫາວິທະຍາໄລແຫ່ງຊາດ, ຈຳປາສັກ ແລະ ສະຫວັນນະເຂດ, ຜູ້ອຳນວຍການສູນ, ສະຖາບັນ ຕະຫຼອດຮອດພະນັກງານວິຊາການ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ໃນໂອກາດດັ່ງກ່າວ, ທ່ານ ຮສ.ປອ ສີສະໝອນ ສິດທິຣາດວົງສາ ຫົວໜ້າຫ້ອງການກະຊວງສຶກສາທິການ ແລະ ກິລາ ໄດ້ຜ່ານບົດສະຫຼຸບການເຄື່ອນໄຫວວຽກງານທີ່ພົ້ນເດັ່ນປະຈຳເດືອນສິງຫາ ແລະ ແຜນວຽກຈຸດສຸມໃນຕໍ່ໜ້າໃຫ້ຮູ້ວ່າ: ໃນໄລຍະ 1 ເດືອນຜ່ານມາ ກະຊວງສຶກສາທິການ ແລະ ກິລາ ໄດ້ມີວຽກງານທີ່ພົ້ນເດັ່ນຫຼາຍດ້ານ ເປັນຕົ້ນແມ່ນວຽກງານແນວຄິດການເມືອງສາມາດສຳເລັດການຈັດຕັ້ງເຜີຍແຜ່ກອງປະຊຸມຄັ້ງປະຖົມມະລຶກຂອງສະພາແຫ່ງຊາດ ຊຸດທີ 8 ແລະ ສະພາປະຊາຊົນນະຄອນຫຼວງວຽງຈັນ ຊຸດທີ 1; ສຳເລັດພິທີມອບ-ຮັບທີ່ດິນ ແລະ ອາຄານ ສຳນັກງານສະຖາບັນເຂດສີສະເກດ; ສ້າງຂະບວນການເພື່ອຄຳນັບຮັບຕ້ອນ ແລະ ສະເຫຼີມສະຫຼອງວັນສຳຄັນຕ່າງໆຂອງຊາດ; ສັງລວມຄຳເຫັນການປັບປຸງກົງຈັກການຈັດຕັ້ງຂອງກະຊວງສຶກສາທິການ ແລະ ກິລາ. ນອກນັ້ນ, ວຽກງານສາມັນສຶກສາ ຍັງໄດ້ສຳເລັດການຈັດເຝິກອົບຮົມຍົກລະດັບໃຫ້ຄູເຝິກຂັ້ນແຂວງກ່ຽວກັບການແນະນຳຫຼັກສູດ, ການນໍາໃຊ້ປຶ້ມແບບຮຽນ ແລະ ຄູ່ມືຂັ້ນ ມ7; ເປີດນຳໃຊ້ໂຮງຮຽນປະຖົມສົມບູນບ້ານປຸ່ງ ກຸ່ມແກ້ວວິເສດ ເມືອງຄູນ ແຂວງຊຽງຂວາງ; ສຳເລັດການມອບໂອນໂຮງຮຽນສາມັນກິນນອນຊົນເຜົ່າ ແລະ ພອນສະຫວັນ ທີ່ຂຶ້ນກັບມະຫາວິທະຍາໄລສະຫວັນນະເຂດ ໃຫ້ພະແນກສຶກສາທິການ ແລະ ກິລາແຂວງ; ຈັດເຝິກອົບຮົມໃຫ້ຄູສອນພາສາຝຣັ່ງ ຂັ້ນ ມ7 ໃນການນຳໃຊ້ປຶ້ມແບບຮຽນ ແລະ ປຶ້ມຄູ່ມືຄູ; ສຳເລັດການສັງລວມລາຍຊື່ໂຮງຮຽນທີ່ມີຜົນງານດີເດັ່ນໃນການຈັດຕັ້ງປະຕິບັດຮັບຮອງໂຮງຮຽນມັດທະຍົມສຶກສາເປັນໂຮງຮຽນປອດສິ່ງເສບຕິດ; ປິດໂຄງການສົ່ງເສີມຊຸມຊົນເພື່ອພັດທະນາການສຶກສາໃນ 4 ແຂວງ ແລະ ກະກຽມໃຄວາມພ້ອມໃນການໄຂສົກຮຽນໃໝ່ 2016-2017.
ຄຽງຄູ່ກັນນັ້ນ, ວຽກງານອາຊີວະສຶກສາ ແລະ ການສຶກສາຊັ້ນສູງ ລວມທັງສ້າງຄູ ຍັງໄດ້ສຳເລັດການຈັດຕັ້ງສອບເສັງເຂົ້າ ມະຫາວິທະຍາໄລ ສົກປີ 2016-2017 ທັງ 4 ແຫ່ງໄດ້ສຳເລັດທົ່ວປະເທດ; ສຳເລັດກອງປະຊຸມພັດທະນາຄູ່ມືຄູເຝິກ ແລະ ເຝິກອົບຮົມຄູເຝິກກ່ຽວກັບການສຶກສາ-ການສອນໃຫ້ແກ່ຄູສອນຄະນິດສາດ ແລະ ວິທະຍາສາດຂັ້ນປະຖົມ; ເຜີຍແຜ່ດຳລັດວ່າດ້ວຍການສຶກສາຊັ້ນສູງໃຫ້ແກ່ມະຫາວິທະຍາໄລແຫ່ງຊາດ ແລະ ມະຫາວິທະຍາໄລວິທະຍາສາດສຸຂະພາບ ແລະ ວຽກງານອື່ນໆອີກ.
ນອກຈາກນັ້ນ, ວຽກງານກິລາ-ກາຍະກຳ ຍັງໄດ້ສຳເລັດການເຝິກອົບຮົມກິລາບານບ້ວງລໍ້ເລື່ອນຄົນພິການຂອງແຂວງຫຼວງພະບາງ; ສະຫຼຸບຜົນການເຂົ້າຮ່ວມກິລານັກຮຽນອາຊຽນ ຄັ້ງທີ 8 ທີ່ແຂວງຊຽງໃໝ່ ປະເທດໄທ; ສົ່ງນັກກິລາບານເຕະເຍົາວະຊົນຮຸ່ນອາຍຸບໍ່ເກີນ 13 ປີ ເຂົ້າຮ່ວມແຂ່ງຂັນບານເຕະມິດຕະພາບລະຫວ່າງຊາວໜຸ່ມອາຊຽນ-ຈີນ 2016 ທີ່ນະຄອນຫຼວງປັກກິ່ງ ສປ ຈີນ. ນອກຈາກນັ້ນ, ກໍ່ໄດ້ສຳເລັດວຽກງານ 3 ສ້າງ ແລະ ຄຸ້ມຄອງ-ບໍລິຫານ, ແຜນການ-ການເງິນ, ພົວພັນຕ່າງປະເທດ ແລະ ການກວດກາຕິດຕາມປະເມີນຜົນ.
ສ່ວນວຽກງານຈຸດສຸມປະຈຳເດືອນກັນຍານີ້ ໂດຍສະເພາະແມ່ນວຽກງານແນວຄິດການເມືອງ, ການຈັດຕັ້ງ ແລະ ນະໂຍບາຍ ແມ່ນໃຫ້ສືບຕໍ່ປັບປຸງກົງຈັກການຈັດຕັ້ງຂອງກະຊວງສຶກສາທິການ ແລະ ກິລາ; ສ້າງຂະບວນການເພື່ອຄຳນັບຮັບຕ້ອນ ແລະ ສະເຫຼີມສະຫຼອງວັນສຳຄັນຕ່າງໆຂອງຊາດ; ລົງປະເມີນໜ່ວຍພັກເຂັ້ມແຂງ-ຮູ້ນຳພາຮອບດ້ານ ປະຈຳປີ 2016; ຈັດຕັ້ງໜ່ວຍປະຈຳການ ແລະ ເພີ່ມທະວີເຮັດວຽກປ້ອງກັນເວນຍາມຢູ່ສຳນັກກະຊວງໃນໄລຍະກະກຽມ ແລະ ດຳເນີນກອງປະຊຸມສຸດຍອດອາຊຽນ ຄັ້ງທີ 28, 29 ແລະ ກອງປະຊຸມປິດອ້ອມ ທີ່ ສປປ ລາວ ໄດ້ຮັບກຽດເປັນເຈົ້າພາບ ແລະ ກຽມຈັດພິທີປະດັບຫຼຽນໄຊໃຫ້ກົມກອງ ແລະ ບຸກຄົນທີ່ໄດ້ປະກອບສ່ວນໃນງານມະຫາກຳກິລາແຫ່ງຊາດ ຄັ້ງທີ 10 ທີ່ແຂວງອຸດົມໄຊ. ສ່ວນວຽກງານສາມັນສຶກສາ ກໍ່ໃຫ້ດຳເນີນການໄຂສົກຮຽນໃໝ່ 2016-2017; ແຈ້ງການລົງເມືອງ ແລະ ໂຮງຮຽນໃນຂອບເຂດທົ່ວປະເທດ ເພື່ອໃຫ້ກະກຽມເຝິກຊ້ອມຄັດເລືອກນັກກິລາເຂົ້າຮ່ວມງານມະຫາກຳກິລານັກຮຽນມັດທະຍົມສຶກສາທົ່ວປະເທດ ຄັ້ງທີ 6 ປີ 2017; ຈັດກອງປະຊຸມຖອດຖອນບົດຮຽນການສອບເສັງຈົບຊັ້ນ ມ4 ແລະ ມ7 ທົ່ວປະເທດ ແລະ ສືບຕໍ່ສັງລວມລາຍຊື່ບຸກຄົນທີ່ມີຜົນງານດີເດັ່ນໃນການສ້າງໂຮງຮຽນຊັ້ນມັດທະຍົມສຶກສາປອດສິ່ງເສບຕິດ.
ສຳລັບວຽກງານອາຊີວະສຶກສາ, ການສຶກສາຊັ້ນສູງລວມທັງການສ້າງຄູ ແມ່ນໃຫ້ສືບຕໍ່ຊັບຊ້ອນແບ່ງທຶນນັກຮຽນທີ່ເສັງຈົບ ມ7 ສົກປີ 2015-2016 ເຂົ້າຮຽນທັງພາຍໃນ ແລະ ຕ່າງປະເທດ; ປະກາດຜົນການສອບເສັງເຂົ້າບັນດາມະຫາວິທະຍາໄລ 4 ແຫ່ງ ປະຈຳສົກຮຽນ 2016-2017 ທົ່ວປະເທດ; ກະກຽມຈັດພິທີສະຫຼຸບພາກຮຽນ ສົກປີ 2015-2016 ແລະ ມອບປະກາສະນິຍະລັດໃຫ້ແກ່ນັກສຶກສາຮຸ່ນທີ 16 ຂອງມະຫາວິທະຍາໄລແຫ່ງຊາດ ໃນເດືອນກັນຍານີ້ ແລະ ອອກແຈ້ງການກ່ຽວກັບມາດຖານເງື່ອນໄຂການສອນຫຼັກສູດປະລິນຍາຕີ ຫຼື ສູງກວ່າຢູ່ສະຖາບັນການສຶກສາຊັ້ນສູງທີ່ມີຖານະຕໍ່າກວ່າມະຫາວິທະຍາໄລ. ພ້ອມດຽວກັນນີ້, ກໍ່ໃຫ້ສືບຕໍ່ວຽກງານທາງດ້ານກິລາ-ກາຍະກຳ; ການສ້າງ ແລະ ປັບປຸງນິຕິກຳ; ວຽກງານຄຸ້ມຄອງ-ບໍລິຫານ, ແຜນການ-ການເງິນ, ພົວພັນຕ່າງປະເທດ ແລະ ກວດກາຕິດຕາມປະເມີນຜົນວຽກງານທີ່ກ່ຽວຂ້ອງໃຫ້ສຳເລັດ.
ນອກຈາກນີ້, ຜູ້ເຂົ້າຮ່ວມຍັງໄດ້ຮັບຟັງຄຳໂອ້ລົມ ແລະ ທິດຊີ້ນຳຂອງທ່ານຮອງລັດຖະມົນຕີ ກະຊວງສຶກສາທິການ ແລະ ກິລາ ແລະ ຍັງໄດ້ຮັບຟັງການຜ່ານບົດສະຫຼຸບ ແລະ ການເຄື່ອນໄຫວຂອງບັນດາກົມຕ່າງໆ ພ້ອມທັງປຶກສາຫາລື ແລະຂໍ້ສະເໜີຕ່າງໆໃສ່ຮ່າງບົດສະຫຼຸບປະຈຳເດືອນຂອງກະຊວງ ແນ່ໃສ່ເຮັດໃຫ້ວຽກງານພາຍໃນຂະແໜງການສຶກສາ ແລະກິລາ ໄປຕາມແບບແຜນ ແລະຄາດໝາຍທີ່ວາງໄວ້.
(ສາວແກ້ວອຸດົມ)